અહીં પ્રવેશ કરતાંની સાથે જાણે કોઈ શાંત ઉપવનમાં આવી પહોંચ્યા હોઈએ એવો અનુભવ થાય છે. ન તો કોઈ વાહનોની અવરજવર કે ન તો કોઈ પણ પ્રકારનો શહેરી ઘોંઘાટ ! માત્ર પક્ષીઓના કલરવ સિવાય બીજું કશું જ નહીં. ગીચ વૃક્ષોની વનરાજીમાંથી ગળાઈને આવતો સવારનો કૂણો તડકો, વૃક્ષો ફરતે માટીની ઓટલીઓ, આસપાસ દેખાતી નાની ઝૂંપડીઓ આપણા ગ્રામ્ય જીવનને તાદર્શ કરે છે. એક તરફ મુલાકાતીઓના રાત્રિ રોકાણ માટે તંબુઓ બાંધેલા છે તો બીજી તરફ નજીકમાં સંસ્થાની ઑફિસ આવેલી છે. ‘નેચર પાર્ક’ની પ્રવૃત્તિઓ, તેની સ્થાપના તેમજ તેને પ્રાપ્ત થયેલા એવોર્ડ્સ વિશેની માહિતી અહીંથી મળી શકે છે. આ વિસ્તારમાં ક્યા ક્યા જંગલી પ્રાણીઓ અને પક્ષીઓ જોવા મળે છે, તેની યાદી અહીં મૂકવામાં આવી છે. ઑફિસની પાછળના ભાગમાં બાળકો માટે વૃક્ષોની ડાળીએ ઝૂલા બાંધવામાં આવ્યા છે. નાના-નાના મનોરમ્ય તળાવોની રચના કરવામાં આવી છે. બાર વર્ષથી નાના બાળકો માટે ‘છબછબિયાં’ નામનો તરણકૂંડ આવેલો છે. છેક પાછળની બાજુએ કોતરોના વિસ્તાર પાસે કાથીના ખાટલા મૂકવામાં આવ્યા છે. લીમડાંની છાયામાં, પક્ષીઓના કલબલાટ વચ્ચે આ ખાટલા પર સૂતાં હોઈએ ત્યારે પ્રકૃતિની ગોદ કોને કહેવાય તેનો અહેસાસ થાય છે. ત્યાંથી સહેજ આગળ જતાં કોતરો અને કંદરાઓનો આરંભ થાય છે. અમે સૌ એ જંગલની કુંજ કુંજ ભમવા માટે પહેલેથી સજ્જ હતાં.